17 Bana bao ba ithutago go rata Modimo wa therešo le go latela ditaelo tša gagwe ba ka homotša batswadi ba bona. Ba ka dira bjalo ka go ba hlompha le ka go ba thuša ka dilo tše dingwe. E bile ba ka thušana le bona dilong tša Modimo. Pele ga Meetsefula, motlogolo wa Sethe e lego Lamege o be a hlankela Jehofa. Monna yoo yo a bego a na le lapa o ile a bolela ka morwa wa gagwe Noa gore: “O tla re tlišetša khomotšo modirong wa rena le bohlokong bja diatla tša rena bjo bo tlišitšwego ke mmu woo Jehofa a o rogakilego.” Boporofeta bjoo bo ile bja phethagala ge Jehofa a be a bolela gore a ka se sa rogaka mmu. (Gen. 5:29; 8:21) Ka gona, bana bao ba phegelelago borapedi bja therešo ba ka homotša batswadi ba bona gomme ba thuša ditho ka moka tša lapa go kgotlelela mathata a mehleng yeno le go tlo phologa selo seo se fetago Meetsefula.